চণ্ডীদাসের কাব্যে পড়েছিলাম রাধা দু’হাত তুলে কৃষ্ণের প্রতি আকুতি জানিয়েছেন। ইস্কুলে বাংলা ক্লাসে মাস্টারমশাই বলেছিলেন, এহেন দু’হাত তুলে প্রার্থনা জানানোর মানে সম্পূর্ণ সমর্পণ। এখানে এসে ইস্তক দেখছি ‘সমর্পণ’টা একই আছে, শুধু ভূমিকায় অদলবদল হয়ে গেছে। এই সরু অলিগলি-লাঞ্ছিত নগরে, অমুক গোয়ালার বাড়ির পেছন দিয়ে, মাধুকরিতে বেরোন বৈষ্ণবদের ভিড় ঠেলে, থরে থরে সাজান মন্দির পার হয়ে, আনাচে-কানাচে, পুকুরপাড়ে, বাগানে— সর্বত্র শ্যাম রাইয়ের কাছে নিজেকে সমর্পণ করেছেন অনায়াসে অতি আনন্দে।